Document ID: 32011D0075

SKLEP KOMISIJE
z dne 2. februarja 2011
o spremembi Odločbe 2003/249/ES glede podaljšanja veljavnosti začasnih odstopanj od nekaterih določb Direktive Sveta 2000/29/ES v zvezi z rastlinami jagod (Fragaria L.), namenjenimi saditvi, razen semen, s poreklom iz Čila
(notificirano pod dokumentarno številko C(2011) 477)
(2011/75/EU)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Direktive Sveta 2000/29/ES z dne 8. maja 2000 o varstvenih ukrepih proti vnosu organizmov, škodljivih za rastline ali rastlinske proizvode, v Skupnost in proti njihovemu širjenju v Skupnosti (1) ter zlasti člena 15(1) Direktive,
ob upoštevanju naslednjega:
(1)
V skladu z Direktivo 2000/29/ES se rastlin jagod (Fragaria L.), namenjenih saditvi, razen semen, s poreklom v neevropskih državah, razen mediteranskih držav, Avstralije, Nove Zelandije, Kanade in celinskih držav Združenih držav Amerike, načeloma ne sme vnesti v Unijo. Navedena direktiva pa dovoljuje odstopanja od tega pravila, če se ugotovi, da ni nevarnosti za širjenje škodljivih organizmov.
(2)
Odločba Komisije 2003/249/ES (2) pooblašča države članice, da določijo začasna odstopanja od nekaterih določb Direktive 2000/29/ES in tako dovolijo uvoz rastlin jagod (Fragaria L.), namenjenih saditvi, razen semen, s poreklom iz Čila.
(3)
Okoliščine, ki so upravičevale dovoljenje iz Odločbe 2003/249/ES, še vedno obstajajo in ni novih informacij, ki bi bile razlog za revizijo posebnih pogojev.
(4)
Z Direktivo Komisije 2008/64/ES (3) se je iz točke (c) oddelka II dela A Priloge II k Direktivi 2000/29/ES črtala rastlina Colletotrichum acutatum Simmonds. Zato ta organizem ne sme biti več naveden v Prilogi k Odločbi 2003/249/ES.
(5)
Na podlagi izkušenj z uporabo Odločbe 2003/249/ES je primerno, da se obdobje veljavnosti navedenega dovoljenja podaljša za deset let.
(6)
Odločbo 2003/249/ES je zato treba ustrezno spremeniti.
(7)
Ukrepi, predvideni s tem sklepom, so v skladu z mnenjem Stalnega odbora za zdravstveno varstvo rastlin -
SPREJELA NASLEDNJI SKLEP:
Člen 1
Odločba 2003/249/ES se spremeni:
1.
drugi odstavek člena 1 Odločbe 2003/249/ES se nadomesti z naslednjim:
„Dovoljenje za določitev odstopanj, kot je predvideno v odstavku 1 (v nadaljnjem besedilu: dovoljenje), poleg pogojev iz prilog I, II in IV k Direktivi 2000/29/ES upošteva pogoje iz Priloge k tej odločbi in se uporablja samo za rastline, vnesene v Unijo v obdobju od 1. junija do 30. septembra vsakega leta.“;
2.
vstavi se naslednji člen 3a:
„Člen 3a
Ta odločba preneha veljati 30. septembra 2020.“;
3.
druga alinea točke 1(c) iz Priloge se črta.
Člen 2
Ta sklep je naslovljen na države članice.
V Bruslju, 2. februarja 2011

Labels: 17
3
6
18
15